text: Kortere ventetid til tandlægen
  21 september 2015 kl. 13.45
  En større omlægning af tandplejen i Vejen Kommune har skåret ventetiderne ned fra halvandet år til to måneder.
  I august 2014 blev alle de offentlige tandklinikker i Vejen Kommune lagt sammen. Det har betydet, at patienterne nu venter i meget kortere tid, når de skal have tænderne reguleret.
  Ventetiden er gået fra at være næsten halvandet år til blot to måneder.
  - Vi har fået et meget bedre flow, siger Marianne Hald Andersen, der er leder af den kommunale tandpleje i Vejen Kommune, til TV SYD.
  Kommunens 18 tandplejere er blevet samlet i et stort lægehus, og erfaringerne her et år senere er meget positive.
  - Den form for uddelegering, som vi er begyndt at praktisere, fungerer rigtig godt for de ansatte. Nu er der mange kolleger at spørge til råds og gode muligheder for faglig sparring. I sidste ende er det til gavn for patienterne, siger Marianne Hald Andersen.
  